கேள்வி: தினகர வெண்பா பற்றி தகவல் சொல்.
பதில்: தினகர வெண்பா சு. வையாபுரிப்பிள்ளை பதிப்பு 1932 என்னும் நூல் 16 ஆம் நூற்றாண்டில் தோன்றியது. தினகரன் (வள்ளல்) என்னும் வள்ளலைப் போற்றும் வகையில் அவனது பெயரில் எழுதப்பட்ட நூல். இந்த நூலின் ஆசிரியர் பெயர் நாகராசன். “நாகராசன் புகழும் நன் நாகரீக வரசீகருணா தினகரா” – இந்நூலின் பாடல் 117 திருக்குறள் சார்ந்து பிற்காலத்தில் பல நீதி நூல்கள் தோன்றின. அவற்றில் பெரும்பான்மை திருக்குறளை இறுதியில் வைத்து எழுதப்பட்ட வெண்பாக்களால் ஆனவை. திருக்குறளை இடையில் வைத்துக் கட்டளைக் கலித்துறையால் எழுதப்பட்ட நூல் திருப்புல்லாணி மாலை. இவை எல்லாமே திருக்குறளுக்கு விளக்கம் சொல்பவை. விளக்கத்தைக் கதை ஒன்றினால் சொல்வதும் அந்த நூல்களின் தன்மை. பொதுவாக இந்த நூல்கள் திருக்குறளில் உள்ள அதிகாரத்தில் ஒரு பாடலைத் தெரிவு செய்துகொண்டு அவற்றிற்கு விளக்கம் சொல்பவை. 20 ஆம் நூற்றாண்டில் கவிராச பண்டிதர் செகவீரபாண்டியன் செய்த திருக்குறள் உரைப்பாடல் நூல்கள் 1330 குறட்பாக்களுக்கும் கதை சொல்லி விளக்கம் கூறும் நூலாக அமைந்துள்ளது. இவற்றில் உள்ள எல்லா வெண்பாவிலும் பின்னிரண்டு அடிகள் திருக்குறள். தினகர வெண்பாவில் 137 வெண்பாக்கள் உள்ளன. திருக்குறளில் உள்ள 133 அதிகாரம் ஒவ்வொன்றிலுமிருந்து ஒரு பாடல். 7, 24, 79 ஆம் அதிகாரங்களிலிருந்து மேலும் ஒவ்வொரு பாடல். மற்றும் காப்புச் செய்யுள். ஆக 137 வெண்பாக்கள் இதில் உள்ளன.